(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΝ΄

Πέμπτη 5 Ιουλίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 9 Ιουλίου 2017, σελ.
2. Συζήτηση επικαίρων ερωτήσεων:
 α) Προς τον Υπουργό Αγροτικής Ανάπτυξης και Τροφίμων, με θέμα: «Άμεση ανάγκη να ενταχθούν τώρα οι επεκτάσεις Αναβάλου προς Ερμιονίδα και Φίχτια-Μυκήνες-Μοναστηράκι στο Μέτρο 4.3.1. του Προγράμματος Αγροτικής Ανάπτυξης (ΠΑΑ)», σελ.
 β) Προς τον Υπουργό Υποδομών και Μεταφορών, σχετικά με τη «μετατροπή των συμβάσεων των 23 υδρονομέων εργαζομένων της ΕΥΔΑΠ ΑΕ σε αορίστου χρόνου και την ένταξή τους στον κανονισμό προσωπικού και τις Συλλογικές Συμβάσεις Εργασίας (ΣΣΕ)», σελ.
 γ) Προς την Υπουργό Πολιτισμού και Αθλητισμού, με θέμα: «Συνεχή κρούσματα βίας στα γήπεδα του ελληνικού πρωταθλήματος ποδοσφαίρου», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση σχεδίου νόμου:

Ο Υπουργός Εσωτερικών, ο Αντιπρόεδρος της Κυβέρνησης και Υπουργός Οικονομίας και Ανάπτυξης, οι Υπουργοί Ψηφιακής Πολιτικής, Τηλεπικοινωνιών και Ενημέρωσης, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Διοικητικής Ανασυγκρότησης, Πολιτισμού και Αθλητισμού, Περιβάλλοντος και Ενέργειας, Υποδομών και Μεταφορών, Μεταναστευτικής Πολιτικής, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, καθώς και οι Αναπληρωτές Υπουργοί Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών, και Περιβάλλοντος και Ενέργειας κατέθεσαν στις 4-7-2018 σχέδιο νόμου: «Μεταρρύθμιση του θεσμικού πλαισίου της Τοπικής Αυτοδιοίκησης-Εμβάθυνση της Δημοκρατίας-Ενίσχυση της Συμμετοχής-Βελτίωση της οικονομικής και αναπτυξιακής λειτουργίας των ΟΤΑ [Πρόγραμμα «ΚΛΕΙΣΘΕΝΗΣ Ι»]-Ρυθμίσεις για τον εκσυγχρονισμό του πλαισίου οργάνωσης και λειτουργίας των ΦΟ.ΔΣ.Α-Ρυθμίσεις για την αποτελεσματικότερη, ταχύτερη και ενιαία άσκηση των αρμοδιοτήτων σχετικά με την απονομή ιθαγένειας και την πολιτογράφηση-Λοιπές διατάξεις αρμοδιότητας ΥΠΕΣ», σελ.

ΠΡΟΕΔΡΕΥΩΝ

ΓΕΩΡΓΙΑΔΗΣ Μ. , σελ.

ΟΜΙΛΗΤΕΣ

Α. Επί διαδικαστικού θέματος:
ΓΕΩΡΓΙΑΔΗΣ Μ. , σελ.

Β. Επί των επικαίρων ερωτήσεων:
ΑΠΟΣΤΟΛΟΥ Ε. , σελ.
ΒΑΣΙΛΕΙΑΔΗΣ Γ. , σελ.
ΘΕΟΧΑΡΗΣ Θ. , σελ.
ΚΑΤΣΩΤΗΣ Χ. , σελ.
ΜΑΝΙΑΤΗΣ Ι. , σελ.
ΜΑΥΡΑΓΑΝΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΝ΄

Πέμπτη 5 Ιουλίου 2018 (πρωί)

Αθήνα, σήμερα στις 5 Ιουλίου 2018, ημέρα Πέμπτη και ώρα 9.35΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Θ΄ Αντιπροέδρου αυτής κ. **ΜΑΡΙΟΥ ΓΕΩΡΓΙΑΔΗ**.

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 4-7-2018 εξουσιοδότηση του Σώματος επικυρώθηκαν με ευθύνη του Προεδρείου τα πρακτικά της ΡΜΘ΄ συνεδριάσεώς του, της Τετάρτης 4 Ιουλίου 2018, σε ό,τι αφορά την ψήφιση στο σύνολο των σχεδίων νόμου:

1. Κύρωση του Μνημονίου Κατανόησης μεταξύ του Υπουργού Άμυνας του Βασιλείου του Βελγίου, του Υπουργείου Άμυνας της Τσεχικής Δημοκρατίας, του Υπουργείου Άμυνας της Δανίας, του Υπουργείου Εθνικής Άμυνας της Ελληνικής Δημοκρατίας, του Υπουργείου Άμυνας του Βασιλείου Κάτω Χωρών, του Υπουργείου Άμυνας του Βασιλείου της Νορβηγίας, του Υπουργείου Εθνικής Άμυνας της Πορτογαλίας και του Υπουργείου Άμυνας του Βασιλείου της Ισπανίας που αφορά στην Πολυεθνική Συνεργασία για Κατευθυνόμενα Πυρομαχικά Ακριβείας Αέρος - Εδάφους, καθώς και της επιγενόμενης 1ης Τροποποίησης αυτού και άλλες διατάξεις».

2. «Κύρωση της Τεχνικής Διευθέτησης μεταξύ των Υπουργείων Άμυνας της Ιταλικής Δημοκρατίας, του Βασιλείου της Ισπανίας, της Ελληνικής Δημοκρατίας και της Δημοκρατίας της Πορτογαλίας, όσον αφορά στο βασισμένο στη SIAF Σχηματισμό Μάχης, με τη Συμμετοχή της Ελληνικής Δημοκρατίας και της Δημοκρατίας της Πορτογαλίας»)

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 9 Ιουλίου 2018.

Α. ΕΠΙΚΑΙΡΕΣ ΕΡΩΤΗΣΕΙΣ  Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1913/3-7-2018 επίκαιρη ερώτηση της Βουλευτού Χαλκιδικής του Συνασπισμού Ριζοσπαστικής Αριστεράς κ. Αικατερίνης Ιγγλέζηπρος τον Υπουργό Υγείας, με θέμα: «Σοβαρές ελλείψεις σε ιατρικό προσωπικό στον Νομό Χαλκιδικής».

2. Η με αριθμό 1910/2-7-2018 επίκαιρη ερώτηση του Βουλευτή Καρδίτσας της Νέας Δημοκρατίας κ.Κωνσταντίνου Τσιάρα προς τον Υπουργό Υγείας, με θέμα: «Λειτουργία Παιδιατρικής Κλινικής ΓΝ Καρδίτσας».

3. Η με αριθμό 1916/3-7-2018 επίκαιρη ερώτηση του Βουλευτή Α’ Θεσσαλονίκης της Ένωσης Κεντρώων κ.Ιωάννη Σαρίδη προς τον Υπουργό Εθνικής Άμυνας, με θέμα: «Περαιτέρω διευκρινίσεις επί του αμετάθετου στις Ένοπλες Δυνάμεις».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1911/2-7-2018 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδηπρος τον Υπουργό Οικονομικών, με θέμα: «Σιγή ιχθύος τηρεί το Υπουργείο Οικονομικών σχετικά με τη σύμβαση του Οργανισμού Διαχείρισης Δημοσίου Χρέους (ΟΔΔΗΧ) με την επενδυτική τράπεζα Rothschild».

2. Η με αριθμό 1886/26-6-2018 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον ΥπουργόΟικονομικών, με θέμα: «Καλλιτσάντσης – Κούτρας - Μπόμπολας αλληλοκατηγορούνται σχετικά με τον όμιλο «ΑΚΤΩΡ» και την εισηγμένη «ΕΛΛΑΚΤΩΡ». Γιατί παριστάνετε τους κωφούς και τους τυφλούς και επιτρέπεται η Επιτροπή Κεφαλαιαγοράς να μην προστατεύει μετόχους, επενδυτές, τράπεζες και εντέλει τα συμφέροντα του δημοσίου;».

3. Η με αριθμό 1824/18-6-2018 επίκαιρη ερώτηση του Βουλευτή Επικρατείας της Νέας Δημοκρατίας κ. Βασιλείου Οικονόμου προς τον ΥπουργόΥγείας, με θέμα: «Η ανεπάρκεια της Κυβέρνησης οδηγεί σε υγειονομική βόμβα λόγω του HIV».

4. Η με αριθμό 1884/26-6-2018 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Οικονομικών, με θέμα: «Δυσμενείς εξελίξεις σχετικά με την Ελληνική Βιομηχανία Ζάχαρης».

5. Η με αριθμό 1861/25-6-2018 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρουπρος τον ΥπουργόΟικονομικών**,** με θέμα: «Αδικαιολόγητη αύξηση αντικειμενικών αξιών σε Σωρό και Αλυκές Βόλου».

6. Η με αριθμό 1855/25-6-2018 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Οικονομικών, με θέμα: «Ανάγκη αποκατάστασης της αδικίας εις βάρος των ιδιοκτητών των προσφυγικών παραπηγμάτων, που καλούνται να πληρώσουν εξοντωτικό ΕΝΦΙΑ».

7. Η με αριθμό 1729/30-5-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, με θέμα: «Φοροδοτική ικανότητα των Ελλήνων».

8. Η με αριθμό 1588/3-5-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εθνικής Άμυνας, με θέμα: «Σχετικά με το μέλλον της Ελληνικής Αμυντικής Βιομηχανίας».

9. Η με αριθμό 1538/23-4-2018 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Επιτακτική η ανάγκη αυξήσεως της στρατιωτικής θητείας».

10. Η με αριθμό 1539/23-4-2018 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Περί της συμμετοχής ενστόλων στρατιωτικών σε κομματική πορεία του ΚΚΕ».

11. Η με αριθμό 1518/17-4-2018 επίκαιρη ερώτηση του Η΄ Αντιπροέδρου της Βουλής και Ανεξάρτητου Βουλευτή Β΄ Πειραιώς κ. Δημητρίου Καμμένου προς τον Υπουργό Οικονομικών, σχετικά με τα προβλήματα τεσσάρων εκατομμυρίων δανειοληπτών.

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού Βουλής)

1. Η με αριθμό 5420/25-4-2018 ερώτηση του Ανεξάρτητου Βουλευτή Ευβοίας κ. Νικολάου Μίχου προς τον Υπουργό Εθνικής Άμυνας, με θέμα: «Αγορά έτοιμων οπλικών συστημάτων».

Επίσης, θα ήθελα να ανακοινώσω στο Σώμα ότι ο Υπουργός Εσωτερικών, ο Αντιπρόεδρος της Κυβέρνησης και Υπουργός Οικονομίας και Ανάπτυξης, οι Υπουργοί Ψηφιακής Πολιτικής, Τηλεπικοινωνιών και Ενημέρωσης, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Διοικητικής Ανασυγκρότησης, Πολιτισμού και Αθλητισμού, Περιβάλλοντος και Ενέργειας, Υποδομών και Μεταφορών, Μεταναστευτικής Πολιτικής, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, καθώς και οι Αναπληρωτές Υπουργοί Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών, και Περιβάλλοντος και Ενέργειας κατέθεσαν στις 4-7-2018 σχέδιο νόμου: «Μεταρρύθμιση του θεσμικού πλαισίου της Τοπικής Αυτοδιοίκησης - Εμβάθυνση της Δημοκρατίας - Ενίσχυση της Συμμετοχής - Βελτίωση της οικονομικής και αναπτυξιακής λειτουργίας των ΟΤΑ [Πρόγραμμα «ΚΛΕΙΣΘΕΝΗΣ Ι»] - Ρυθμίσεις για τον εκσυγχρονισμό του πλαισίου οργάνωσης και λειτουργίας των ΦΟ.ΔΣ.Α - Ρυθμίσεις για την αποτελεσματικότερη, ταχύτερη και ενιαία άσκηση των αρμοδιοτήτων σχετικά με την απονομή ιθαγένειας και την πολιτογράφηση - Λοιπές διατάξεις αρμοδιότητας ΥΠΕΣ».

Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΣΥΖΗΤΗΣΕΩΝ**

Στη σημερινή συνεδρίαση θα συζητηθούν τρεις επίκαιρες ερωτήσεις.

Για να αποδεσμεύσουμε τον Υπουργό κ. Αποστόλου που θα απαντήσει, ξεκινάμε με τη δεύτερη με αριθμό 1903/28-6-2018 επίκαιρη ερώτηση πρώτου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ – ΔΗΜΑΡ κ. Γιάννη Μανιάτη προς τον Υπουργό Αγροτικής Ανάπτυξης και Τροφίμων, με θέμα: «Άμεση ανάγκη να ενταχθούν τώρα οι επεκτάσεις Αναβάλου προς Ερμιονίδα και Φίχτια – Μυκήνες - Μοναστηράκι στο μέτρο 4.3.1. του Προγράμματος Αγροτικής Ανάπτυξης (ΠΑΑ)».

Κύριε Μανιάτη, έχετε δύο λεπτά για την πρωτολογία σας.

**ΙΩΑΝΝΗΣ ΜΑΝΙΑΤΗΣ:** Ευχαριστώ, κύριε Πρόεδρε.

Κύριε Υπουργέ, έχουμε συζητήσει πολλές φορές σε αυτήν την Αίθουσα το μεγάλο έργο, το έργο πνοής για την Αργολίδα, το αρδευτικό έργο του Αναβάλου και θέλω να ελπίζω ότι σήμερα θα έχουμε κάποιες θετικές εξελίξεις.

Τον Απρίλιο αυτής της χρονιάς προκηρύξατε το μέτρο 4.3.1. για την ένταξη των μεγάλων εγγειοβελτιωτικών έργων όλης της χώρας στο συγκεκριμένο μέτρο. Η ερώτηση που σας έχω καταθέσει, αφορά στην επέκταση του δικτύου του έργου του Αναβάλου σε δύο περιοχές που μαστίζονται από τεράστια ξηρασία. Η μια περιοχή είναι η περιοχή Φίχτια – Μυκήνες - Μοναστηράκι και η δεύτερη περιοχή είναι η περιοχή της Ερμιονίδας.

Για την πρώτη περίπτωση η μελέτη είχε ήδη ολοκληρωθεί τον Ιανουάριο του 2015. Μάλιστα, η αρμόδια υπηρεσία, η δική σας, είχε εκτιμήσει τότε ότι το χρονοδιάγραμμα υλοποίησης του έργου ήταν 24 μήνες και στο πλαίσιο της προέγκρισης δημοπράτησης που είχε γίνει το 2015, αυτό το έργο συνολικού προϋπολογισμού 7.896.600 ευρώ είχε πλήρη ωριμότητα για να προκηρυχθεί. Κατά συνέπεια, θα έπρεπε σήμερα να μιλούμε για ένα έργο που θα ήταν ήδη σε λειτουργία. Έστω όμως και τώρα και μόνον το να ενταχθεί και να προκηρυχθεί θεωρώ ότι είναι πολύ σημαντικό.

Το ίδιο ως εκκρεμότητα και προτεραιότητα ισχύει και για το έργο της επέκτασης του Αναβάλου προς την Ερμιονίδα, ένα έργο απόλυτα ώριμο μελετητικά από τον Ιανουάριο του 2015, έργο συνολικού προϋπολογισμού 38,5 εκατομμυρίων ευρώ, το οποίο θα λύσει άπαξ δια παντός το πρόβλημα άρδευσης, αλλά εμμέσως και το πρόβλημα ύδρευσης της Ερμιονίδας.

Θα τελειώσω λέγοντας στην πρωτολογία μου αυτή ότι γνωρίζουμε πολύ καλά ότι το πρόβλημα της ξηρασίας μαστίζει όλη την Ελλάδα, αλλά ιδιαίτερα στην Αργολίδα έχει λάβει καταστροφικές διαστάσεις και γι’ αυτό είναι άμεση προτεραιότητα η επέκταση του δικτύου του Αναβάλου στις δύο αυτές περιοχές.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Μανιάτη.

Κύριε Υπουργέ, έχετε τον λόγο για τρία λεπτά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και** **Τροφίμων):** Κύριε συνάδελφε, όπως κι εσείς είπατε, τον Απρίλιο του 2018 εκδόθηκε από το Υπουργείο Αγροτικής Ανάπτυξης η συγκεκριμένη πρόσκληση. Το ξέρετε ότι η δράση αυτή χρηματοδοτείται κατά 100% από την Ευρωπαϊκή Επιτροπή και από το ελληνικό δημόσιο. Ο συνολικός προϋπολογισμός που έχουμε είναι 180.000.000 ευρώ. Η καταληκτική ημερομηνία για τις υποβολές των αιτημάτων είναι η 31η Αυγούστου του 2018. Από την ημερομηνία εκείνη και πέρα θα αρχίσουν βεβαίως να ανακοινώνονται τα αποτελέσματα.

Έχουν υποβληθεί αιτήματα. Αυτήν τη διαδικασία έχουμε επιλέξει. Από την Περιφερειακή Αυτοδιοίκηση Πελοποννήσου, όπως και από άλλες περιφέρειες, υποβάλλονταν αιτήματα και πριν ακόμη προκηρυχθεί το συγκεκριμένο μέτρο, γιατί θέλαμε ιδιαίτερα αυτά τα αιτήματα να μπορέσουμε να τα εξετάσουμε, δηλαδή να δούμε κατά πόσον οι μελέτες που υποβάλλονται έχουν και τυπικά και ουσιαστικά τα απαραίτητα δικαιολογητικά για να μπορούν να εξεταστούν. Θέλαμε να μη μείνουν στο συρτάρι, γιατί όταν θα τελείωνε η διαδικασία υποβολής των αιτημάτων, θέλαμε να είμαστε έτοιμοι να εξετάσουμε τα αιτήματα με βάση τα κριτήρια που ήδη υπάρχουν. Όπως αντιλαμβάνεστε, τα αιτήματα είναι πολύ περισσότερα από τις δυνατότητες που έχουμε.

Όμως το συγκεκριμένο έργο που αναφέρετε, «Βελτιώσεις έργων μεταφοράς του νερού άρδευσης από τα δίκτυα Ανάβαλου σε Κουτσοπόδι, Μυκήνες κ.λπ.», είναι προϋπολογισμού 7.896.000 ευρώ. Έχει εξασφαλιστεί η χρηματοδότησή του, γιατί πρόκειται για υποέργο του μέτρου «Μεταφορά και διανομή νερού άρδευσης από τα δίκτυα Αναβάλου κ.λπ.» και είναι ήδη ενταγμένο στο μέτρο 4.3.1 του Προγράμματος Αγροτικής Ανάπτυξης.

Βεβαίως, όπως αντιλαμβάνεστε κι εσείς, η δημοπράτησή του δεν μπορούσε να γίνει με βάση τα στοιχεία, τη μελέτη του 2015. Έπρεπε να επικαιροποιηθεί. Ενημερώθηκε όντως η Περιφερειακή Αυτοδιοίκηση Πελοποννήσου τον Φεβρουάριο του 2018. Στις αρχές Ιουνίου του 2018 κατατέθηκε η σχετική επικαιροποίηση από την αντίστοιχη Διεύθυνση Τεχνικών Έργων της Περιφερειακής Αυτοδιοίκησης Πελοποννήσου, αλλά διαπιστώθηκαν εκεί τεχνικές ελλείψεις που καθιστούν αδύνατη προς το παρόν τη δημοπράτηση του έργου.

Γι’ αυτό, λοιπόν, εμείς ενημερώνουμε ότι όταν έλθει η επικαιροποίηση, τότε οπωσδήποτε σε μια συνεννόηση μαζί τους -καθώς έχουμε καλή συνεργασία με την Περιφερειακή Αυτοδιοίκηση- θα μπορέσουμε όλες τις ελλείψεις να τις αντιμετωπίσουμε όσο γίνεται γρηγορότερα, για να προχωρήσουμε άμεσα στις διαδικασίες δημοπράτησης.

Δεν μπορούσε να γίνει δημοπράτηση. Κακώς η Περιφερειακή Αυτοδιοίκηση λέει ότι, όπως είχε στείλει την πρώτη φορά, μπορούσε να γίνει δημοπράτηση. Τουλάχιστον αυτό λένε οι υπηρεσίες. Δεν νομίζω, όμως, ότι έχουμε κανένα πρόβλημα. Θα ανανεωθεί και ο χρόνος. Επαναλαμβάνω ότι θα γίνει με συνεννόηση μαζί τους. Είναι ένα έργο που έρχεται από το προηγούμενο Πρόγραμμα Αγροτικής Ανάπτυξης και πρέπει οπωσδήποτε να ολοκληρωθεί.

Για το άλλο έργο θα σας μιλήσω στη δευτερολογία μου, μιας και έχω εξαντλήσει τον χρόνο της πρωτολογίας. Απλά θα σας πω ότι κι εκεί, επειδή υπάρχει η έννοια της συμπληρωματικότητας για το συγκεκριμένο έργο που αφορά στη μεταφορά και διανομή στον Δήμο Ερμιονίδας, είναι ένα έργο προϋπολογισμού 35 εκατομμυρίων. Εκεί πέρα ξεφεύγει από τα δικά μας όρια, όμως θα το δούμε οπωσδήποτε σε συνεννόηση με το Υπουργείο Υποδομών. Αυτό έχει εκ των προτέρων αυξημένη βαθμολογία και πιστεύουμε ότι μέσα από τη συμπληρωματικότητα που σας είπα, όταν θα είμαστε έτοιμοι και γι’ αυτό το έργο, θα υπάρξει η σχετική χρηματοδότηση.

Εμείς, τουλάχιστον, από την πλευρά του Υπουργείου Αγροτικής Ανάπτυξης θα εξαντλήσουμε όλες τις δυνατότητες. Από πλευρά ποσού ξεφεύγει από τις δικές μας δυνατότητες, αλλά θα δουλέψουμε προς την κατεύθυνση της συμπληρωματικότητας.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κύριε Μανιάτη, έχετε τον λόγο για τρία λεπτά.

**ΙΩΑΝΝΗΣ ΜΑΝΙΑΤΗΣ:** Κύριε Υπουργέ, συνήθως στους κοινοβουλευτικούς διαλόγους μας διαφωνούμε και μάλιστα οι διαφωνίες αυτές πολύ συχνά είναι σε εξαιρετικά υψηλούς τόνους. Χαίρομαι που σήμερα, κατ’ εξαίρεση, θα μπορέσουμε να συζητήσουμε σε πολύ ήπιο και ήρεμο ύφος, γιατί πράγματι μας είπατε ευχάριστα νέα για την Αργολίδα.

Συνοψίζω αυτά που έγιναν αντιληπτά από την πρώτη σας τοποθέτηση. Το έργο της επέκτασης του Αναβάλλου σε Φίχτια – Μυκήνες - Μοναστηράκι είναι έτοιμο για δημοπράτηση. Εκκρεμούν κάποιες μικρές τεχνικές λεπτομέρειες, τις οποίες φαντάζομαι σε διάστημα πολύ λίγων εβδομάδων, θα ρυθμίσουν οι υπηρεσίες του Υπουργείου, με τις υπηρεσίες της περιφέρειας. Κατά συνέπεια, θα προκηρυχθεί το έργο και το χρονοδιάγραμμα υλοποίησης του των εικοσιτεσσάρων μηνών θα προσπαθήσετε αντιλαμβάνομαι να το κάνετε ακόμα μικρότερο, έτσι ώστε το συντομότερο δυνατό να γίνει πράξη.

Για το δεύτερο έργο, το έργο της επέκτασης προς την Ερμιονίδα, χαίρομαι επίσης, γιατί και οι υπηρεσίες του Υπουργείου, αλλά και εσείς προσωπικά ως πολιτικός προϊστάμενος αναγνωρίζετε ότι η συμπληρωματικότητα του έργου με τα προηγηθέντα και ήδη υλοποιηθέντα έργα, δίνει ένα σημαντικό προβάδισμα, προκειμένου και αυτό να γίνει πράξη.

Αν μπορώ, λοιπόν, να συνοψίσω αυτό που καταλαβαίνω από την πρώτη σας τοποθέτηση είναι ότι το έργο προς Φίχτια – Μυκήνες - Μοναστηράκι ξεκινά άμεσα και κατά συνέπεια σε σύντομο χρονικό διάστημα θα υλοποιηθεί. Το δε έργο της επέκτασης προς Ερμιονίδα, επίσης, είναι στην πολιτική και τεχνική προτεραιότητα του Υπουργείου.

Κατά συνέπεια, για να μου απαντήσετε στη δευτερολογία σας, μπορούμε να στείλουμε το θετικό μήνυμα στους αγρότες της Αργολίδας ότι αυτά τα δύο έργα, επειδή ακριβώς έρχονται να συμπληρώσουν τα έργα τα οποία ξεκίνησαν το 2011 και αφορούσαν το ξεκίνημα του Αναβάλλου σε άλλες περιοχές της Αργολίδας, έχουν ένα συγκριτικό πλεονέκτημα σε σχέση με τα υπόλοιπα έργα, όλης της υπόλοιπης Ελλάδας. Αυτή ακριβώς η συμπληρωματικότητα είναι που τους δίνει και το μεγάλο πλεονέκτημα για να αποτελούν προτεραιότητα του Υπουργείου.

Παρακαλώ πολύ να απαντήσετε στη δευτερολογία σας αν είναι έτσι όπως τα περιέγραψα νωρίτερα.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Μανιάτη.

Ελάτε, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Σε τέτοιου είδους έργα, πάντα η ολοκλήρωση και η συμπληρωματικότητα είναι κύρια στοιχεία, για να μπορέσουμε πραγματικά να κάνουμε τα έργα αποδοτικά, διότι οι ανάγκες στην περιοχή για άρδευση είναι γνωστές και νομίζω μεγάλες.

Εγώ θέλω να σας πω και πάλι ότι η συνεννόηση και η συναίνεση -ιδιαίτερα για τον αγροτικό χώρο, πόσω μάλλον όταν έχουμε πόρους, τους μόνους που έχουμε, που έρχονται μέσα στα πλαίσια της Κοινής Αγροτικής Πολιτικής-, χρειάζονται οπωσδήποτε. Επίσης, θα πρέπει να ξεφεύγουμε από την μικροπολιτική ένταση αυτήν, που πολλές φορές γίνεται για επικοινωνιακούς λόγους.

Εμείς από πλευράς του Υπουργείου…

**ΙΩΑΝΝΗΣ ΜΑΝΙΑΤΗΣ:** Φαντάζομαι δεν είναι προσωπική αναφορά σε μένα, είναι γενική τοποθέτηση.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Όχι, γενικά μιλάω. Εμείς έχουμε τέτοια διάθεση. Θα το δείτε και αύριο το πρωί, που έχουμε την Επιτροπή Παραγωγής και μπορεί να θέσουμε υπ’ όψιν όλης της Βουλής το πού βρισκόμαστε στη συζήτηση που γίνεται αυτήν την ώρα για τη νέα ΚΑΠ και μετά το 2020, όπου εκεί υπάρχουν ζητήματα πάρα πολλά τα οποία χρειάζονται τη συναίνεση. Όσο πιο ενωμένοι είμαστε, ιδιαίτερα σε τέτοιου είδους ζητήματα, τόσο καλύτερα, νομίζω, αποτελέσματα φέρνουμε και αυτό έχει ανάγκη ο αγροτικός χώρος.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Πριν περάσουμε στη δεύτερη επίκαιρη ερώτηση να αναγνώσουμε μερικά κωλύματα.

Η πρώτη με αριθμό 1909/2-7-2018 επίκαιρη ερώτηση δεύτερου κύκλου του Βουλευτή Χίου της Νέας Δημοκρατίας κ. Νότη Μηταράκηπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Επανυπολογισμός συντάξεων βάσει του ν.4387/2016», δεν θα συζητηθεί μετά από συνεννόηση Υπουργού με Βουλευτή.

Η πρώτη με αριθμό 1908/2-7-2018 επίκαιρη ερώτηση πρώτου κύκλου της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννηπρος την Υπουργό Πολιτισμού και Αθλητισμού, με θέμα: «Υπολειτουργία αρχαιολογικών χώρων και μουσείων εν μέσω θερινής τουριστικής περιόδου», δεν θα συζητηθεί λόγω κωλύματος του Υφυπουργού Πολιτισμού και Αθλητισμού, κ. Κωνσταντίνου Στρατή, με αιτία ανειλημμένες υποχρεώσεις.

Επίσης, η δεύτερη με αριθμό 1906/29-6-2018 επίκαιρη ερώτηση δεύτερου κύκλου της Βουλευτού Δράμας της Δημοκρατικής Συμπαράταξης ΠΑΣΟΚ – ΔΗΜΑΡ κ. Χαράς Κεφαλίδουπρος την ΥπουργόΠολιτισμού και Αθλητισμού, με θέμα: «Ηλεκτρονικό εισιτήριο: η ημέρα της Μαρμότας», δεν θα συζητηθεί λόγω κωλύματος του Υφυπουργού Πολιτισμού και Αθλητισμού κ. Κωνσταντίνου Στρατή, με αιτία ανειλημμένες υποχρεώσεις.

Η πέμπτη με αριθμό 1895/27-6-2018 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδηπρος τον Υπουργό Εσωτερικών,με θέμα: «Η κατάσταση που επικρατεί στο Πεδίον του Άρεως είναι σε οριακό σημείο», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικολάου Τόσκα, με αιτία ανειλημμένες υποχρεώσεις.

Η έβδομη με αριθμό 1836/19-6-2018 επίκαιρη ερώτηση δεύτερου κύκλου του Η΄ Αντιπροέδρου της Βουλής και Ανεξάρτητου Βουλευτή Β΄ Πειραιώς κ. Δημητρίου Καμμένου προς τον Υπουργό Εξωτερικών,με θέμα: «Βουλευτής ΣΥΡΙΖΑ εμφανίζεται ως Μακεδόνας με προσφυγή κατά της Ελλάδας», δεν θα συζητηθεί λόγω ανειλημμένων υποχρεώσεων του κ. Αμανατίδη .

Τέλος, η τρίτη με αριθμό 1914/3-7-2018 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς την Υπουργό Διοικητικής Ανασυγκρότησης, με θέμα: «Αναγνώριση από το δημόσιο της προϋπηρεσίας που έχει διανυθεί στον ιδιωτικό τομέα», δεν θα συζητηθεί λόγω ανειλημμένων υποχρεώσεων της κ. Όλγας Γεροβασίλη στο Εθνικό Κέντρο Δημόσιας Διοίκησης .

Τα υπόλοιπα κωλύματα θα τα αναγνώσω αργότερα.

Τώρα θα συζητηθεί η τέταρτη με αριθμό 1915/3-7-2018 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτηπρος τον Υπουργό Υποδομών και Μεταφορών,σχετικά με τη μετατροπή των συμβάσεων των 23 υδρονομέων εργαζομένων της ΕΥΔΑΠ Α.Ε. σε αορίστου χρόνου και την ένταξή τους στον κανονισμό προσωπικού και τις Συλλογικές Συμβάσεις Εργασίας (ΣΣΕ).

Στην ερώτηση θα απαντήσει ο Υφυπουργός Υποδομών και Μεταφορών κ. Νικόλαος Μαυραγάνης.

Ορίστε, κύριε συνάδελφε, έχετε δύο λεπτά για την πρωτολογία σας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, μας παρακολουθούν οι εργαζόμενοι της ΕΥΔΑΠ και θα ήθελαν σήμερα να ακούσουν από σας την οριστική λύση στο πρόβλημά τους, που τους δημιουργεί την ανασφάλεια εδώ και αρκετούς μήνες, γιατί είναι από το ένα δικαστήριο στο άλλο, από τη μία αμφισβήτηση στην άλλη, παρ’ όλο που οι αποφάσεις των δικαστηρίων είναι αμετάκλητες και μιλάμε για αποφάσεις της ολομέλειας του Αρείου Πάγου και μάλιστα ομόφωνες.

Αν και έχουν, λοιπόν, ολοκληρώσει αυτοί οι εργαζόμενοι με επιτυχία τον χρόνο δοκιμασίας που προβλέπεται, που είναι επτά μήνες, από τον ν.3429/2005, για την αντίστοιχη προκήρυξη του διαγωνισμού του ΑΣΕΠ το 2009 –μιλάμε δηλαδή εδώ και επτά χρόνια πίσω, γιατί από το 2016 άρχισαν τα προβλήματα- κι ενώ έχουν ήδη παρέλθει συνολικά είκοσι δύο μήνες εργασίας των εργαζομένων, η διορισμένη από την Κυβέρνηση διοίκηση της επιχείρησης με διάφορα τερτίπια προσπαθεί κατά διαστήματα να τους στείλει στην ανεργία.

Τελευταία εξέλιξη αποτελεί η απόλυση των υδρονομέων με εξώδικο που τους απέστειλε στις 7-6-2018 και κάτω από την πίεση που άσκησαν οι αγωνιστικές παρεμβάσεις των εργαζομένων αποφάσισε η διοίκηση την επιστροφή τους στη δουλειά. Στις 23-6-2018 έγινε το διοικητικό συμβούλιο αυτό που τους πήρε πάλι πίσω. Από τότε, όμως, οι εργαζόμενοι πρέπει να σας πούμε, κύριε Υπουργέ, ότι είναι εκτός του συστήματος «ΕΡΓΑΝΗ». Δεν μπορούμε να καταλάβουμε, λοιπόν, πώς μια διοίκηση μιας τέτοιας εταιρείας έχει αυτούς τους εργαζόμενους εκτός του «ΕΡΓΑΝΗ».

Δικαίως, οι εργαζόμενοι εξακολουθούν να ανησυχούν, αφού η απόφαση για ανάκληση των απολύσεών τους χαρακτηρίζεται ως προσωρινή και γίνεται με την αόριστη επιφύλαξη ότι ισχύει, εκτός και αν υπάρξει αντίθετη δικαστική απόφαση, ΑΣΕΠ ή άλλου φορέα, διατηρώντας τους σε καθεστώς ομηρίας και ανασφάλειας.

Υπενθυμίζουμε ότι οι είκοσι τρεις υδρονομείς είχαν δικαιωθεί με τρεις αμετάκλητες δικαστικές αποφάσεις στα πολιτικά δικαστήρια, αλλά και από την ολομέλεια του Αρείου Πάγου, όπως προείπα, όταν το ελληνικό δημόσιο είχε αποστείλει αίτημα προς την Εισαγγελία του Αρείου Πάγου, προκειμένου να ασκηθεί αναίρεση υπέρ του νόμου, επικαλούμενοι έλλειψη δικαιοδοσίας των πολιτικών δικαστηρίων.

Όμως καμμία από αυτές τις αποφάσεις δεν εμπόδισε τη διοίκηση της ΕΥΔΑΠ να επιστρατεύσει έναν άλλο μηχανισμό, όπως είναι το ΑΣΕΠ, για να τους απολύσει, επικαλούμενοι απόφαση ενός τμήματος, του Ε΄ τμήματος του ΑΣΕΠ. Σημειώνουμε ότι μια ενδεχόμενη απόλυση των είκοσι τριών υδρονομέων θα ήταν πρωτοφανείς για την ιστορία των ΔΕΚΟ και της ΕΥΔΑΠ ειδικότερα. Θα έμπαινε σε τεράστιο κίνδυνο, κύριε Υπουργέ, η ομαλή λειτουργία του δικτύου ύδρευσης και κατά συνέπεια η υδροδότηση όλης της Αττικής, χωρίς να αποκλείεται ακόμα και ένα ατύχημα παρόμοιο με αυτό της ΕΥΑΘ.

Εμείς, λοιπόν, σας καλούμε σήμερα με τα ερωτήματα που σας έχουμε υποβάλει, αν έχετε πράγματι την πρόθεση να λύσετε οριστικά ως Κυβέρνηση το θέμα αυτό των είκοσι τριών υδρονομέων μετατρέποντας τις συμβάσεις σε αορίστου χρόνου, να τους εντάξετε στον κανονισμό της ΕΥΔΑΠ. Βεβαίως είναι καθαρό ότι δεν συμφωνούμε με καμμιά απόλυση στην ΕΥΔΑΠ. Θα πρέπει άμεσα να αντιμετωπιστεί το ζήτημα των είκοσι τριών υδρονομέων.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Κατσώτη.

Κύριε Υπουργέ, έχετε τον λόγο για τρία λεπτά.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Κύριε Βουλευτά, προσωπικά έχετε την εκτίμησή μου και την αμέριστη κατανόηση της ευαισθησίας σας την οποία μοιράζομαι και εγώ μαζί σας. Ξεκινώ από αυτό. Πρόθεση της Κυβέρνησης, αλλά και της διοίκησης της ΕΥΔΑΠ είναι να γίνει κατορθωτό, μέσα όμως στο πλαίσιο του νόμου, χωρίς παρανομίες, οι άνθρωποι αυτοί να βρουν μόνιμη εργασία.

Όμως όπως καταλαβαίνετε, κανείς δεν μπορεί να δώσει εντολές σε μια ανεξάρτητη αρχή που με το 101α του Συντάγματος θεσπίστηκε ως τέτοια, δηλαδή ανεξάρτητη, υπάγεται στον Πρόεδρο και στη Διάσκεψη των Προέδρων της Βουλής και σε κανέναν άλλον και εννοώ το ΑΣΕΠ.

Επίσης, όπως επίσης καταλαβαίνετε, η προκήρυξη αυτή του 2009 έγινε υπό την αίρεση ότι το ΑΣΕΠ θα εγκρίνει την οποιαδήποτε διαδικασία, είτε για την πρώτη περίοδο της επτάμηνης απασχόλησης είτε για τη μετέπειτα περίοδο της μόνιμης απασχόλησης. Τι συνέβη εδώ; Πράγματι, τα τότε καθεστώτα που κυβερνούσαν τη χώρα με τον τρόπο που την κυβερνούσαν, που κηδεμόνευαν και εγκλώβιζαν ανθρώπινες ψυχές κάτω από πολιτική ομηρία, έφτιαξαν μια προκήρυξη -όπως την έφτιαξαν- για να εξυπηρετήσουν ό,τι ήθελαν να εξυπηρετήσουν. Εγκλώβισαν τους ανθρώπους αυτούς σε μια κατάσταση που ανέμεναν κάτι, το οποίο δεν ήταν εφικτό, όπως είχε πει το ΑΣΕΠ, γιατί έλειπαν από μέσα στοιχεία της προϋπηρεσίας τους, δηλαδή ένα κρίσιμο στοιχείο της προκήρυξης.

Παρ’ όλα αυτά, είχαν ακυρωθεί προηγούμενες αποφάσεις της ΕΥΔΑΠ, με τις οποίες ήθελε να προσλάβει τους εργαζόμενους και εννοώ από το ΑΣΕΠ. Παράλληλα, βεβαίως, υπήρχαν αποφάσεις -αυτές που σωστά μνημονεύσατε- από το Μονομελές Πρωτοδικείο Αθήνας ως προς την ιδιωτική σχέση της εργασίας, όμως για το πρώτο επτάμηνο. Προσέξτε εδώ, μην κάνουμε λάθος, το Μονομελές Πρωτοδικείο της Αθήνας απεφάνθη ως προς το πρώτο επτάμηνο της εργασιακής σχέσης και επ’ ουδενί για την αορίστου χρόνου σχέση και έτσι απεφάνθη και η ολομέλεια του Αρείου Πάγου.

Όμως επειδή μας ακούνε οι εργαζόμενοι –και με πολύ σεβασμό απευθύνομαι προς αυτούς, γιατί πάνω από όλα είναι η αλήθεια- να γίνει κατανοητό ότι εδώ πέρα υπάρχει σύγκρουση αρμοδιοτήτων μεταξύ δύο δικαστηρίων. Το μεν πολιτικό δικαστήριο λέει: «Εγώ θα κρίνω, κύριοι, μόνο για το πρώτο επτάμηνο της δοκιμαστικής περιόδου». Και λέει επίσης: «Ναι, ιδρύθηκε σχέση εργασίας. Και πρέπει αυτοί να πάμε εκεί να πιάσουν δουλειά. Έπιασαν δουλειά; Βεβαίως. Ποιος τους προσέλαβε; Η δική μας διοίκηση. Όταν έληξε αυτό το επτάμηνο, τι έπρεπε να κάνει η διοίκηση; Έπρεπε να πάει στο ΑΣΕΠ. Τι να πει; Μπορώ να συνεχίσω να τους απασχολώ;». Τι είπε το ΑΣΕΠ; «Όχι». Γιατί είπε «όχι»; Γιατί έλειπαν -λέει το ΑΣΕΠ- από μέσα κάποια στοιχεία. Τι έκανε η διοίκηση; Το δέχθηκε αυτό και τους απέλυσε; Όχι. Προσέφυγε κατά της απόφασης του ΑΣΕΠ και έκανε αίτηση θεραπείας, προσμένοντας μια θετική κρίση από το ΑΣΕΠ, επιδιώκοντας να κρατήσει τους ανθρώπους αυτούς εκεί, για ανθρωπιστικούς αλλά και επιχειρησιακούς λόγους γιατί όπως σωστά είπατε οι υδρονομείς χρειάζονται. Τι είπε το ΑΣΕΠ δεύτερη φορά; «Όχι, γιατί λείπουν πάλι τα στοιχεία αυτά».

Τι έκανε στη συνέχεια η ΕΥΔΑΠ; Τους απέλυσε; Έκανε ένα εξώδικο, αυτό το οποίο είπατε. Είναι γεγονός. Όμως εν συνεχεία, το γραφείο δικαστικών υποθέσεων του ΑΣΕΠ έστειλε έγγραφο προς το Γραφείο του Νομικού Συμβουλίου του Κράτους και το Υπουργείο Διοικητικής Ανασυγκρότησης και έλεγε: «Ασκείστε προσφυγή στο ΑΕΔ, στο Ανώτατο Ειδικό Δικαστήριο, για να αρθεί η σύγκρουση μεταξύ του Μονομελούς Πρωτοδικείου της Αθήνας και του ΑΣΕΠ», που εν τω μεταξύ είχε βγάλει και απόφασης το Διοικητικό Εφετείο, το ακυρωτικό, που απέρριψε αιτήσεις ακυρώσεως εις βάρος της απόφασης του ΑΣΕΠ και επικύρωσε να αρθεί η κύρωση μεταξύ των διοικητικών δικαστηρίων και του Μονομελούς. Εν όψει αυτού, βγάζει ξανά απόφαση η ΕΥΔΑΠ και τι κάνει; Τους κρατάει έτι περαιτέρω και λέει «μέχρι να υπάρξει οριστική κρίση, εγώ θα τους κρατήσω». Καταλαβαίνετε ότι αυτό είναι στο όριο του νομικού πλαισίου.

Όμως θέλουμε να βλέπουμε την υπόθεση με την ευαισθησία που κι εσείς τη βλέπετε. Καταλαβαίνω απόλυτα τι έχετε μέσα στην ψυχή σας και καταλαβαίνω τι έχουν και οι εργαζόμενοι στην ψυχή τους. Πιστέψτε με, θέλουμε το καλύτερο και για αυτούς και για την επιχείρηση, αλλά δεν μπορούμε να παρανομήσουμε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κύριε Κατσώτη, έχετε τον λόγο για τρία λεπτά.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, μέσα στο πλαίσιο του νόμου, λέτε, επιχειρείτε να αντιμετωπίσετε το ζήτημα. Εδώ έχω –όπου φαντάζομαι τα έχετε και εσείς και θα τα δώσω και για τα Πρακτικά- όλη την αλληλογραφία της ΕΥΔΑΠ και με το ΑΣΕΠ και βέβαια και με το Νομικό Συμβούλιο του Κράτους, καθώς επίσης και τις αποφάσεις και του ΑΣΕΠ και των δικαστηρίων, ιδιαίτερα του Αρείου Πάγου.

Το ΑΣΕΠ είναι Ανεξάρτητη Αρχή, αλλά δεν είναι μια αρχή η οποία κάνει ό,τι θέλει. Ακούστε, επειδή οι αποφάσεις του Αρείου Πάγου είναι αμετάκλητες, οριστικές –την έχω εδώ την απόφαση, κύριε Υπουργέ, θα σας τη δώσω να τη δείτε-, νομίζω ότι δεν είναι σωστό αυτό που λέτε ότι θα πρέπει να πάει στο Ανώτατο Διοικητικό Δικαστήριο. Οι αποφάσεις αυτές δεν μπορούν να αναιρεθούν, γιατί είναι τεκμηριωμένες και ουσιαστικά αυτή η απόφαση αντιμετωπίζει το ζήτημα.

Αν πράγματι η Κυβέρνηση θέλει να λύσει οριστικά το θέμα αυτό, δεν έχει παρά είτε να αποφασίσει, κάνοντας δεκτή την απόφαση του Αρείου Πάγου -που δεν μπορεί να μην την κάνει δεκτή- και να πει ότι εφόσον υπάρχει οριστική απόφαση, δεν μπορεί να μην την κάνουμε αποδεκτή ή το Ανώτατο Συμβούλιο, το ΑΣΕΠ, θα πρέπει να αποδεχτεί και εκείνο ότι έχει κάνει λάθος, γιατί στην προκήρυξη του 2009 δεν υπήρχε ο όρος «ένα χρόνο προϋπηρεσία». Αυτό έγινε εκ των υστέρων, με αποτέλεσμα σήμερα οι εργαζόμενοι να είναι όμηροι και να είναι αβέβαιοι για τη δουλειά τους και ανασφαλείς.

Αυτό το «ένα χρόνο προϋπηρεσία» δεν ήταν στην αρχική προκήρυξη στην οποία πήραν μέρος οι εργαζόμενοι. Αυτό το ξέρετε πολύ καλά, κύριε Υπουργέ. Αν δεν το ξέρετε, οφείλετε να το δείτε, να το ερευνήσετε και το ΑΣΕΠ θα πρέπει να απολογηθεί γιατί τροποποίησε, αν θέλετε, την αρχική προκήρυξη που πήραν μέρος οι εργαζόμενοι.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Την ξέρω κι εγώ.

**ΧΡΗΣΤΟΣ ΚΑΤΣΩΤΗΣ:** Έχω την εντύπωση ότι μπορείτε να αντιμετωπίσετε το ζήτημα. Εδώ υπάρχει το ιστορικό της υπόθεσης αυτής των είκοσι τριών υδρονομέων -το έχουν κάνει οι ίδιοι οι εργαζόμενοι-, την ταλαιπωρία που βρίσκονται μετά από επτά χρόνια, από το 2016 μέχρι τώρα, αν θέλετε, η ίδια η διοίκηση δεν αντιμετωπίζει το θέμα. Γι’ αυτό και σήμερα με την ερώτηση αυτή, κύριε Υπουργέ, θέλουμε η Κυβέρνηση να λύσει οριστικά το θέμα. Και αν δεν μπορεί η διοίκηση της ΕΥΔΑΠ, μπορείτε εσείς, έστω και με μία τροπολογία -πολλά νομοσχέδια θα περάσουν τώρα-, να λύσετε οριστικά το ζήτημα αυτό των είκοσι τριών υδρονομέων της ΕΥΔΑΠ, για να σταματήσει αυτή η αβεβαιότητα και η ομηρία που είπατε προηγουμένως.

Καταθέτω για τα Πρακτικά όλη τη δικογραφία και τις αποφάσεις των δικαστηρίων.

(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο συνάδελφο.

Κύριε Υπουργέ, έχετε τον λόγο.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Κύριε Βουλευτά, θέλω να το επαναλάβω γιατί το νιώθω ως ψυχική ανάγκη, θέλουμε και εμείς να το λύσουμε το θέμα. Σας επαναλαμβάνω, όμως, ότι δεν μπορούμε να παρανομήσουμε.

Όσον αφορά την απόφαση της ολομέλειας του Αρείου Πάγου, θέλω ξανά να επαναλάβω ότι το πολιτικό δικαστήριο, το Μονομελές, και στη συνέχεια φυσικά και ο Άρειος Πάγος, ο οποίος επικύρωσε την απόφαση του Μονομελούς, όπως πολύ σωστά είπατε, έκρινε –τι;- τη νομιμότητα της επτάμηνης δοκιμαστικής περιόδου.

Μάλιστα, επειδή το αίτημα της αγωγής ήταν να αναγνωριστεί και να μετατραπεί η σύμβαση σε αορίστου χρόνου απέρριψε το αίτημα αυτό και έκανε δεκτό μόνο για τους επτά μήνες. Άρα η διοίκηση της ΕΥΔΑΠ καλώς λέτε ότι πρέπει να συμμορφωθεί με την απόφαση της ολομέλειας του Αρείου Πάγου, αλλά έχει ήδη συμμορφωθεί, γιατί έληξε η δοκιμαστική περίοδος τώρα περάσαμε στην επόμενη φάση.

Τι μπορούμε να κάνουμε στην επόμενη φάση; Πρέπει με κάποιο τρόπο να φανεί η νομιμότητα ή μη της επέκτασης για την αοριστικοποίηση αυτών των σχέσεων εργασίας. Εμείς ευχόμαστε να είναι πράγματι νόμιμη η επέκταση αυτή. Ευχόμαστε.

Μέχρι στιγμής το ΑΣΕΠ έχει επιδείξει διαφορετική στάση. Φυσικά και έχουμε κάνει γνωστό στο ΑΣΕΠ, στο πλαίσιο της θεμιτής επικοινωνίας που μπορεί να υπάρχει από τα διάδικα μέρη προς το ΑΣΕΠ –από τα ενδιαφερόμενα μέρη γιατί δεν είναι ακριβώς διάδικα μέρη, είναι ενδιαφερόμενα μέρη- ότι η διοίκηση της ΕΥΔΑΠ επιθυμεί να υπάρξει μια θετική άποψη για αυτό το θέμα, αλλά δεν μπορούμε εμείς από εκεί και πέρα να υποδείξουμε την εργασία που πρέπει να κάνει και την επιστημονική γνώμη που θα έχει το ΑΣΕΠ ως Ανεξάρτητη Αρχή.

Θέλω να σας σημειώσω, επειδή είπατε ότι δεν ήταν η εμπειρία μέσα καταχωρημένη στην προκήρυξη, ότι στη σελίδα 6929 του τεύχους προκηρύξεων ΑΣΕΠ της 3ης Ιουνίου 2009, αριθμός φύλλου 235 στην παράγραφο 2.4 στο Κεφάλαιο Α που λέει «Προσόντα Πρόσληψης» γράφει επακριβώς: «εμπειρία ενός έτους στην ανάγνωση τεχνικού σχεδίου και σε έργα υποδομής δικτύων ύδρευσης».

Άρα λοιπόν, θα κάνουμε ό,τι μπορούμε. Πραγματικά, θέλω να το πιστέψετε αυτό. Θα κάνουμε ό,τι μπορούμε, αλλά καταλαβαίνετε επίσης την υποχρέωση μας να μην παρανομήσουμε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Ολοκληρώνουμε τις εκφωνήσεις των κωλυμάτων για τις ερωτήσεις που δεν θα συζητηθούν.

Η τρίτη με αριθμό 1888/26-6-2018 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού,με θέμα: «Περί του Μουσείου Μακεδονικού Αγώνα και λοιπών φορέων, συλλόγων και σωματείων της Μακεδονίας και του άρθρου 6 της συμφωνίας Ελλάδας - Σκοπίων», δεν θα συζητηθεί λόγω κωλύματος της Υπουργού Πολιτισμού και Αθλητισμού κ. Κονιόρδου.

Η τέταρτη με αριθμό 1812/14-6-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου – Χρυσή Αυγή κ. Νικολάου Κούζηλου προς τον Υπουργό Εσωτερικών με θέμα: «Ανεξέλεγκτη η κατάσταση στο κέντρο φιλοξενίας προσφύγων στο Σκαραμαγκά», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα.

Η πέμπτη με αριθμό 1554/24-4-2018 επίκαιρη ερώτηση δεύτερου κύκλου του Βουλευτή Κιλκίς του Λαϊκού Συνδέσμου – Χρυσή Αυγή κ. Χρήστου Χατζησάββα προς τον Υπουργό Εσωτερικών σχετικά με την ανέγερση κτηρίου για τη στέγαση του τμήματος Εθνικών Οδών Παιονίας, δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα.

Η έκτη με αριθμό 1151/26-2-2018 επίκαιρη ερώτηση δεύτερου κύκλου του Βουλευτή Κιλκίς του Λαϊκού Συνδέσμου – Χρυσή Αυγή κ. Χρήστου Χατζησάββαπρος τον Υπουργό Εσωτερικώνμε θέμα: «Ερωτήματα σχετικώς με την υπόθεση πράκτορα βάσει αποκαλύψεων του Π. Καμμένου», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα.

Όλες αυτές οι ερωτήσεις και τα κωλύματα για τα οποία δεν θα συζητηθούν φέρουν και την υπογραφή του κ. Καλογήρου από τη Γενική Γραμματεία της Κυβέρνησης.

Ολοκληρώνουμε σήμερα με την όγδοη με αριθμό 1808/13-6-2018 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Θεοχάρη Θεοχάρη, προς την Υπουργό Πολιτισμού και Αθλητισμού, με θέμα: «Συνεχή κρούσματα βίας στα γήπεδα του ελληνικού πρωταθλήματος ποδοσφαίρου».

Την ερώτηση θα απαντήσει ο Υφυπουργός Πολιτισμού και Αθλητισμού κ. Γεώργιος Βασιλειάδης.

Κύριε Θεοχάρη, έχετε τον λόγο για δύο λεπτά για την πρωτολογία σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Δεν θα χρειαστώ τα δύο λεπτά, να τα προσθέσουμε στη δευτερολογία εκεί είναι η σημασία.

Κύριε Υπουργέ, ξέρετε πολύ καλά, καλύτερα από εμένα, τα συνεχή κρούσματα βίας που έχουμε παρατηρήσει το τελευταίο διάστημα με αποκορύφωμα το σταμάτημα του πρωταθλήματος πέρσι.

Συνεπώς σας ρωτάω αν υπάρχει χρονικός προγραμματισμός για αντιμετώπιση αυτών των φαινομένων –με νέο νομοσχέδιο, με άλλο τρόπο, πείτε μας εσείς- για το πώς θα προστατευτεί ο επαγγελματικός αλλά και ο ερασιτεχνικός αθλητισμός και με ποιον τρόπο προτίθεστε να αντιμετωπίσετε αποτελεσματικά τα κρούσματα αυτά της βίας. Περισσότερα στη δευτερολογία, αφού σας ακούσω.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε και για τη συντομία, κύριε συνάδελφε,

Κύριε Υπουργέ, έχετε τρία λεπτά στη διάθεσή σας.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Κύριε Θεοχάρη, σχετικά με τα κρούσματα βίας, θα ήθελα να πω τα εξής: Κατ’ αρχάς, σαν μια πολύ σύντομη εισαγωγή, δεν θα ήθελα, και θα ήταν λάθος για τον αθλητισμό, να θεωρηθεί η βία ως ένα φαινόμενο αθλητικό. Η βία είναι ένα κοινωνικό φαινόμενο το οποίο εντείνεται πολύ περισσότερο σε μια κοινωνία η οποία πέρασε μέσα από μια δεκαετή κρίση, μέσα σε μια κοινωνία όπου η ανεργία των νέων άγγιξε πριν από λίγα χρόνια το 50% και στους αθλητικούς χώρους ήταν πολύ πιο εύκολο να εκφραστεί.

Ως προς τη φετινή χρονιά, μολονότι υπήρχαν κάποιες κορυφώσεις στιγμών, θα έλεγα, και όχι μαζικών γεγονότων για να είμαστε ειλικρινείς, στιγμών προβληματικών –δεν χρειάζεται να ξαναξύσουμε τις πληγές- είχαμε λιγότερα κρούσματα και μικρότερης έντασης και αυτά κυρίως προς το τέλος της χρονιάς.

Αυτό μας προβληματίζει αρκετά γιατί δείχνει ότι ακόμα και όταν έχουμε κατακτήσει μια «κανονικότητα» μέχρι ένα σημείο, όταν φτάνουμε τις κρίσιμες καμπές των πρωταθλητών, εκεί πέρα η κατάσταση εκτραχύνεται.

Υπάρχει ένα σκληρό, ειδικά στο ποδόσφαιρο, κανονιστικό πλαίσιο το οποίο έγινε σε συνεργασία με τη FIFA και την UEFA, ένα κανονιστικό πλαίσιο το οποίο, δυστυχώς, λάθρα πριν από λίγες ημέρες πήγε να αλλάξει και μέσα από τη Γενική Συνέλευση της ΕΠΟ και με παρέμβαση της FIFA -που αυτό δεν μας τιμάει καθόλου- επιστρέφουμε στο προηγούμενο πλαίσιο και κάνουμε τις ανάλογες ρυθμίσεις για να γλιτώσουμε από τις αντινομίες και τα διάφορα κενά που υπήρχαν στο περσινό νομικό πλαίσιο.

Από εκεί και μετά, έχω ξαναπεί ότι η άποψή μας ήταν και είναι ότι για να αντιμετωπίσουμε αυτά τα φαινόμενα μέσα στους γηπεδικούς χώρους δεν αρκεί μια επιτροπή σοφών ή ενός σοφού Υπουργού ή ενός κονκλάβιου πολιτικού. Έχουμε απευθυνθεί στους ειδικούς, έχει συσταθεί ήδη και κορυφώνει τις εργασίες της στις 12 Ιουλίου μια ομάδα με την αρωγή της UEFA, του Συμβουλίου της Ευρώπης και των αρμοδίων εισαγγελικών και αστυνομικών αρχών και της Γενικής Γραμματείας Αθλητισμού στην Ελλάδα.

Είναι μεγάλη η αρωγή και η βοήθεια της UEFA. Στις 12 Ιουλίου έχουμε μια καταληκτική σύσκεψη στο γραφείο μου. Επεξεργαζόμαστε το νέο πλαίσιο που θα αφορά και τις μετακινήσεις των οπαδών, την παρουσία της αστυνομίας στα γήπεδα, που εμείς δεν τη θέλουμε. Οι ΠΑΕ πρέπει να αναλάβουν οι ίδιες την ευθύνη για το τι συμβαίνει μέσα στα γήπεδα, όπως κάθε ιδιωτική επιχείρηση.

Νομίζουμε ότι εκεί πέρα, όταν θα υπάρχει και συγκεκριμένο πλαίσιο ευθύνης –γιατί αυτή τη στιγμή όλοι κρύβονται πίσω από το ποιος έχει την ευθύνη, αν φταίει η αστυνομία, πόσο φταίει η αστυνομία, αν υπάρχουν σεκιούριτι, αν θα πρέπει αν υπάρχουν σεκιούριτι- ένα σαφές πλαίσιο, τότε μαζί με τους ειδικούς νομίζουμε ότι θα μπορέσει να γυρίσει σελίδα ως προς τη βία εντός των αγωνιστικών χώρων.

Την ίδια στιγμή έχουμε καταθέσει και θα περάσει τις επόμενες ημέρες μια τροπολογία, αυτή που είχαμε προαναγγείλει, σχετικά όχι με το ιδιώνυμο. Δεν πιστεύουμε στη λύση του ιδιώνυμου με την έννοια που είχε εισαχθεί στο νομικό μας σύστημα της αθλητικής δικαιοσύνης.

Αυτό που κάνουμε εμείς και θέλουμε να κάνουμε είναι το εξής: Επειδή παρατηρείται το φαινόμενο να υπάρχει μια σύλληψη για ένα περιστατικό βίας και το δικαστήριο να γίνει μετά από πολύ καιρό, όταν συνήθως ο δράστης μπορεί να έχει σταματήσει να πηγαίνει στο γήπεδο. Τι λέμε, λοιπόν; Ότι με την άσκηση της ποινικής δίωξης θα υπάρχει απαγόρευση εισόδου στους αγωνιστικούς χώρους, στο γήπεδο. Με την παρουσία στο αστυνομικό τμήμα; Χωρίς παρουσία; Ο δικαστής θα κρίνει. Ως μέτρο δηλαδή να απαγορεύσουμε σε αυτούς που συλλαμβάνονται για τα επεισόδια να μην έρχονται κοντά στον αγαπημένο τους χώρο.

Νομίζουμε ότι αυτό θα είναι ένα μέτρο στη σωστή κατεύθυνση, σε συνδυασμό, βέβαια, με όλα τα άλλα που ισχύουν -κι έχουμε δρόμο ακόμα μπροστά μας, βέβαια, για να κατακτήσουμε για να ισχύουν κανονικά- όπως το ηλεκτρονικό εισιτήριο και οι κάμερες.

Πάντως, φέτος ήταν μία καλύτερη χρονιά, δυστυχώς με άσχημες κορυφώσεις που μας στιγμάτισαν. Γι’ αυτόν τον λόγο πήραμε και δύσκολες πρωτοβουλίες, διακόψαμε το πρωτάθλημα. Είχαμε αρωγό μας τη FIFA και την UEFA κι αυτό είναι πάρα πολύ σημαντικό. Έχω την αίσθηση ότι και με τις αλλαγές που θα γίνουν και στον τρόπο διεξαγωγής των πρωταθλημάτων και με την εισαγωγή του VAR κ.λπ., θα μπορέσουμε τουλάχιστον να φύγουν οι μεγάλες δικαιολογίες για τα περιστατικά της βίας.

Θα επανέλθω στη δευτερολογία.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κύριε συνάδελφε, έχετε τον λόγο για τρία λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Υπουργέ, χαίρομαι που ακούω ότι υπάρχει καλή συνεργασία με τη FIFA και την UEFA. Δεν έχω την ψευδαίσθηση ότι μπορεί η χώρα μας να ανακαλύψει τον τροχό κι όσοι Υπουργοί στο παρελθόν νόμισαν ότι μπορούσαν να το κάνουν, στην πραγματικότητα απέτυχαν παταγωδώς, όπως δυστυχώς -ως απλός φίλαθλος το λέω- η κοινή πρακτική και η εμπειρία που έχουμε μπροστά μας μας δείχνουν.

Έχουμε συνέχεια νέους νόμους. Νομίζω ότι μπροστά μας η λύση είναι να αρχίσουμε να εφαρμόζουμε κάποιους από αυτούς τους νόμους. Είχαμε τον νόμο του κ. Γερουλάνου το 2012, μετά τον νόμο του κ. Κοντονή. Πρέπει, επιτέλους, να μπουν ορισμένα πράγματα σε σωστή βάση.

Σας θυμίζω -είμαι σίγουρος ότι το ξέρετε και θα καταθέσω διάφορα σχετικά στοιχεία από τη δευτερολογία μου- ότι με τον ν.4049/2012 δημιουργήθηκαν δύο νέες επιτροπές, το Αθλητικό Συμβούλιο Αθλητικού Σχεδιασμού (ΕΣΑΣ), ως άρθρα 1 και 2 –τα ξέρετε καλύτερα- με δεκαπέντε μέλη και η Διαρκής Επιτροπή Αντιμετώπισης της Βίας (ΔΕΑΒ). Σήμερα ακούσαμε για την Επιτροπή Σοφών, μια άλλη επιτροπή που σας συμβουλεύει για το πώς θα μπορέσετε να προχωρήσετε.

Έχω την αίσθηση, βέβαια, ότι με επιτροπές και κόντρα επιτροπές δεν είμαι σίγουρος ότι μπορούμε να προχωρήσουμε. Θυμίζω ότι τρία χρόνια μετά το 2015 η ΔΕΑΒ απέκτησε κανονιστικό πλαίσιο με τον ν.4326/2015 και Σώμα Παρατηρητών. Άρα τρία χρόνια δεν έκανε τίποτα για να λειτουργήσει.

Σας ρωτώ, κύριε Υπουργέ, αν πράγματι αυτή τη στιγμή λειτουργεί η ΔΕΑΒ, εάν κάνει, όπως λέει ο σκοπός της, προτάσεις σε σχέση με την αντιμετώπιση της βίας, εάν συνεργάζεται με την Αστυνομία, εάν έφεραν κάποια αποτελέσματα αυτές οι προτάσεις. Διότι, πραγματικά σας λέω, ως πολίτες δεν μπορούμε να δούμε αυτό το αποτέλεσμα.

Λέτε ότι μειώθηκε η βία, όμως η Ελληνική Αστυνομία με επίσημο δελτίο αναφέρει ότι τα τελευταία τρία χρόνια έγιναν εκατόν τριάντα δύο συλλήψεις. Το 2016 είχαμε είκοσι μία υποθέσεις βίας, όπου συνελήφθησαν τριάντα επτά άτομα και το 2015 είχαμε τριάντα επτά υποθέσεις, με εβδομήντα οκτώ συλλήψεις.

Πράγματι, από το 2015 ως το 2016 είχαμε μία μείωση των αριθμών, όμως υπάρχει παρακολούθηση αυτών των ανθρώπων; Υπάρχουν υποτροπές; Αυτές, όταν γίνονται, εφόσον δεν θέλετε να έχετε στα χέρια σας το εργαλείο του ιδιωνύμου, πώς αντιμετωπίζονται; Γιατί ιδιαίτερα στα ζητήματα υποτροπής, το ιδιώνυμο σάς δίνει στα χέρια σας νομικό πλαίσιο, εσείς είστε νομικός και τα ξέρετε καλύτερα και από εμένα.

Έχω, επίσης, εδώ τα σχετικά στοιχεία, τα οποία θα καταθέσω, της δικογραφίας από άρθρο στο «ΕΘΝΟΣ», σχετικά με τον τελικό κυπέλλου ΑΕΚ - ΠΑΟΚ και τα επεισόδια τα οποία έγιναν. Εκεί φρίττει κάποιος από το οπλοστάσιο για το οποίο συζητάμε, όπως φωτοβολίδες που τρύπησαν το γόνατο ανθρώπου, σιδερογροθιές.

Πραγματικά, πώς θα μπορεί ένας απλός οικογενειάρχης να πάει στο γήπεδο με τα παιδιά του, να χαρεί τη χαρά του ποδοσφαίρου; Κι όχι μόνο του ποδόσφαιρου, γιατί βλέπουμε επεισόδια και στο βόλεϊ, βλέπουμε επεισόδια σε γυναικείο αθλητισμό και ενδεχομένως, να διαλέγονται τυχαίοι αγώνες μόνο και μόνο για να ξεσπάσει αυτού του είδους η βία.

Αυτό δείχνει, όπως είπατε κι εσείς –κι εγώ θα συνηγορήσω σ’ αυτό- ότι τα φαινόμενα της βίας είναι φαινόμενα κοινωνικά, είναι φαινόμενα ευρύτερα και, προφανώς, ο χώρος του αθλητισμού, με τη μαζικότητα που τον διακρίνει, είναι ένας πρόσφορος χώρος για τα φαινόμενα αυτά.

Συνεπώς, κύριε Υπουργέ, έχουμε καθόλου στοιχεία για τους ηθικούς αυτουργούς των ζητημάτων αυτών ή μόνο κατά τύχη μας έσωσε το ΟΑΚΑ, για παράδειγμα, επειδή είναι ένα μεγάλο γήπεδο και δεν είχαμε ευρύτερα επεισόδια;

Σας ζήτησα τα αποτελέσματα της ΔΕΑΒ και σας παρακαλώ να μας πείτε τι έχει κάνει και τι πραγματικά μπορεί να γίνει για να βελτιωθεί η λειτουργία της. Ελπίζω ότι η καλή σας συνεργασία με τη FIFA θα επιτρέψει την παράκαμψη της συνήθους δικαιολογίας για το αυτοδιοίκητο, ότι το αυτοδιοίκητο είναι η «καραμέλα» που χρησιμοποιεί η ΕΠΟ, αλλά στην πραγματικότητα το αυτοδιοίκητο αναφέρεται στη λειτουργία των ομάδων. Προφανώς, δεν πρέπει να μπαίνουν πολιτικά κριτήρια, αλλά όχι και στο ζήτημα της βίας. Στο ζήτημα της βίας η πολιτεία έχει λόγο, έχει θέση και πρέπει να έχει θέση για να μπορέσει να έχει αποτελεσματικότητα.

Κλείνω, λοιπόν, καταθέτοντας στα Πρακτικά και κάποιες προτάσεις, κύριε Υπουργέ. Ελπίζω να υιοθετήσετε κάποιες από αυτές. Δεν θα αναφερθώ σε αυτές μία προς μία. Είναι σημαντικό εμείς, οι Βουλευτές της Αντιπολίτευσης, να κάνουμε σωστή αντιπολίτευση, δηλαδή με προτάσεις, θετική αντιπολίτευση.

Θα σας πω αυτό που έλεγε και ο Αλμπέρ Καμύ: «Όσα έμαθα για την ηθική και την ευθύνη, τα έμαθα από το ποδόσφαιρο». Αυτό, δυστυχώς, στη χώρα μας το ποδόσφαιρο πια έχει σταματήσει να μαθαίνει στα παιδιά, όχι μόνο για τη συμπεριφορά του, αλλά γιατί δεν μπορεί και κανένας να φέρει τα παιδιά του σήμερα στο ποδόσφαιρο. Ελπίζω αυτό να έχετε την πρόθεση, αλλά και την ικανότητα να το αλλάξετε.

Ευχαριστώ.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Θεοχάρη.

Κύριε Υπουργέ, έχετε τον λόγο.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Κύριε Θεοχάρη, κλείσατε με Καμύ, θα ξεκινήσω με Αντσελότι: «Το ποδόσφαιρο είναι το πιο σημαντικό από τα λιγότερο σημαντικά πράγματα στη ζωή». Επομένως, θα συμφωνήσω με τις παρατηρήσεις και θα μελετήσω και τις προτάσεις σας, χωρίς να θέλουμε να σας χαϊδέψουμε ή να παρερμηνευτεί αυτό, γιατί ζούμε και σε περίεργες εποχές. Πάντοτε οι προτάσεις σας είναι ευπρόσδεκτες και πάντοτε έχουν μια σοβαρή βάση –το λέω και από την εμπειρία μου ως Γενικός Γραμματέας για την καταπολέμηση της διαφθοράς-, πάντοτε είναι εμπεριστατωμένες.

Σχετικά με την ΔΕΑΒ. Η ΔΕΑΒ λειτουργεί, λειτουργεί κανονικά και συνεδριάζει μία φορά την εβδομάδα σε συνεργασία με την αστυνομία. Είναι το όργανο, το οποίο μου εισηγείται για τα ζητήματα βίας, για τις μετακινήσεις των οπαδών, για το αν θα πρέπει να ληφθούν ειδικά μέτρα, για το αν θα πρέπει να υπάρξουν διοικητικές κυρώσεις ή τιμωρίες.

Θέλω να είμαι ειλικρινής. Δεν είμαι απόλυτα ικανοποιημένος από το θεσμικό πλαίσιο, μολονότι δουλεύει πολύ σκληρά και το ότι κάνει καλή δουλειά φαίνεται από τις αντιδράσεις των οργανωμένων στο πρόσωπο του Υπουργού, πράγμα που σημαίνει ότι οι εισηγήσεις της είναι πάντοτε, κατά την άποψή μου, προς τη σωστή κατεύθυνση. Εδώ πέρα θα πρέπει να σκεφθούμε λίγο έναν εκσυγχρονισμό του θεσμικού πλαισίου και περισσότερες αρμοδιότητες.

Για τις συλλήψεις που αναφέρατε, πραγματικά, έχουμε περισσότερες συλλήψεις και αυτή είναι η εντολή. Θέλουμε να ξεφύγουμε από την εποχή, που κλείναμε το μάτι σε αυτά τα φαινόμενα. Είμαι χαρούμενος –όσο μπορείς να είσαι χαρούμενος, βέβαια, γι’ αυτά τα φαινόμενα- διότι η αστυνομία λειτούργησε άμεσα σε όλα τα περιστατικά βίας. Είχαμε πολλές συλλήψεις. Έχουμε καθυστερήσεις στην απονομή της δικαιοσύνης, αλλά αυτό είναι εγγενές πρόβλημα του ελληνικού συστήματος και νομίζω ότι πάμε καλύτερα. Και γι’ αυτό το λόγο ερχόμαστε να φέρουμε αυτή τη διάταξη που θα μας φέρει το μέτρο της απαγόρευσης εισόδου με την άσκηση ποινικής δίωξης.

Ξαναλέω ότι δεν είμαι υπέρ του ιδιώνυμου. Δεν νομίζω ότι θα σωφρονίσει έναν δεκαεξάχρονο, έναν δεκαεπτάχρονο, έναν δεκαοχτάχρονο το να τον βάλεις έξι μήνες φυλακή με τους κακοποιούς για να μην το ξανακάνει αυτό. Δεν τον βοηθάμε, δεν τον κάνουμε καλύτερο. Νομίζω ότι στερώντας του τη δυνατότητα πρόσβασης σε αυτό που αγαπάει –γιατί στο τέλος της ημέρας έστω και στρεβλά, κάνει αυτό που αγαπάει-, αν του στερήσεις τη δυνατότητα πρόσβασης σε αυτό, νομίζω ότι αυτός είναι ο καλύτερος σωφρονισμός. Βέβαια –και υπάρχει πρόβλεψη γι’ αυτό- αν παραβεί τη δικαστική εντολή, τότε προφανώς θα καταλήξει εκεί που καταλήγουν οι εγκληματίες.

Από εκεί και πέρα, σχετικά με τον οπαδισμό, δυστυχώς –και τα τελευταία χρόνια αυτό εντείνεται πάρα πολύ- τα κινήματα των οπαδών δεν κινούνται μόνο με οπαδικά κριτήρια, κινούνται και με άλλα ελατήρια, τα οποία ξεκινάνε από τις πολιτικές πεποιθήσεις των Προέδρων των Σωματείων. Γι’ αυτόν τον λόγο και βλέπουμε να παίρνουν πολιτικές θέσεις σύνδεσμοι οπαδών. Αυτό είναι κάτι που θα πρέπει να ταρακουνήσει και το ίδιο το ποδόσφαιρο.

Ερχόμενος σε αυτό που λέτε, σας λέω ότι δεν θα μπορέσει να κρυφτεί πίσω απ’ το αυτοδιοίκητο. Και το έχουν καταλάβει αυτό και οι διεθνείς φορείς και είναι η πρώτη φορά –δεν ξέρω αυτό εάν μας τιμά ως ποδόσφαιρο, αλλά εμείς το χαιρόμαστε σαν πολιτεία- που η FIFA και η UEFA γνωρίζουν ότι ο συνομιλητής που σέβεται το αυτοδιοίκητο, αλλά θέλει να έχει και κανόνες στην πατρίδα του, είναι η Κυβέρνηση και γι’ αυτόν τον λόγο έχουμε αυτή τη συνεργασία.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Το ηλεκτρονικό εισιτήριο;

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Το ηλεκτρονικό εισιτήριο λειτουργεί. Έχει πολλά προβλήματα. Έχουμε πρόβλημα στον έλεγχο και αυτό είναι το κενό που θέλουμε να καλύψουμε τώρα με το Υπουργείο Προστασίας του Πολίτη. Δηλαδή, υπάρχουν κενά ως προς τον έλεγχο του εισερχομένου, του οπαδού. Εντάξει, έχεις το ηλεκτρονικό εισιτήριο, το έχεις βγάλει όπως το έχεις βγάλει, τι διασφαλίζει ότι δεν το δίνεις στον διπλανό σου; Πώς γίνεται ο έλεγχος ταυτοπροσωπίας; Ποιος έχει τον έλεγχο;

Με το πλαίσιο που υπάρχει, υπάρχει μία θολότητα ως προς αυτό. Θα το κάνει η Αστυνομία; Θα το κάνει ο σεκιούριτι; Έχει δικαίωμα ο σεκιούριτι να κάνει έλεγχο; Πάνω, λοιπόν, στα κενά δημιουργείται αυτό το χάος και στο τέλος κανείς δεν έχει ευθύνη για τίποτα και μπορεί ο καθένας να μπαίνει και να κάνει ό,τι θέλει.

Αυτό, λοιπόν, ερχόμαστε το επόμενο διάστημα να το ξεδιαλύνουμε. Θα υπάρχει ο σεκιούριτι εκεί πέρα και όχι η Αστυνομία, γιατί είναι ιδιωτική επιχείρηση, ιδιωτικός χώρος το γήπεδο. Δεν θα ρίχνουμε στην Αστυνομία τα βάρη. Δεν θα βάλουμε την Αστυνομία ταξιθέτες στα θέατρα. Έτσι δεν θα έχουμε και στα γήπεδα. Η Αστυνομία θα είναι απ’ έξω, όπως είναι στην υπόλοιπη κοινωνία, στην κανονική ζωή. Με ευθύνη των ΠΑΕ θα έχουν τη δυνατότητα και να κάνουν σωματικό έλεγχο κατ’ εξαίρεση –όπως ισχύει για τα αεροδρόμια κ.λπ.- να κάνουν έλεγχο, ταυτοπροσωπία, σωματικό έλεγχο και να παραδίδουν στην Αστυνομία και ο καθένας να αναλάβει τις ευθύνες του. Γιατί αυτή τη στιγμή κρυβόμαστε όλοι πίσω, στο τέλος ρίχνουμε τα βάρη στην Αστυνομία, που δεν τα κάνει πάντοτε καλά –δεν θα το πω εγώ αυτό- αλλά δεν γίνεται οι ευθύνες και του ποδοσφαίρου και των ΠΑΕ να πέφτουν πάντοτε στις πλάτες άλλων.

Σας θυμίζω το εξής, όταν ξεκίνησε φέτος μέσα στη σεζόν μια μουρμούρα για τις αποφάσεις της ΔΕΑΒ που επικύρωνα εγώ σχετικά με τις μετακινήσεις των οπαδών, εγώ πρότεινα στις ΠΑΕ «ελάτε, να αναλάβετε την ευθύνη να κάνουμε οργανωμένες μετακινήσεις».

Εγώ και ως πρώην οπαδός θα σας πω ότι μου αρέσει η μετακίνηση. Είναι ωραίο πράγμα στο γήπεδο να υπάρχουν οπαδοί και των δυο ομάδων. Είπα: «Ελάτε να αναλάβετε τις ευθύνες σας.». Δεν το θέλησε κανένας. Βολευόμαστε με το να ασκούμε κριτική στην Κυβέρνηση, στην Αστυνομία, στο Θεό τον ίδιο, αλλά όταν έρχεται η ώρα των ευθυνών, κανένας δεν θέλει να τις αναλάβει.

Έχουμε προτάσεις της Super League φέτος για τις μετακινήσεις. Θα υλοποιήσουμε το μεγαλύτερο μέρος απ’ αυτές και θα τις ενσωματώσουμε στο νέο πλαίσιο. Να δούμε, αλλά όταν θα έρθει εκείνη η ώρα, θα πρέπει το σύνολο του πολιτικού συστήματος να μη χαϊδέψει αυτιά και συντεταγμένα να κουνήσει το δάχτυλο και να δείξει αυτούς που έχουν την πραγματική ευθύνη. Γιατί στο τέλος, επειδή οι λαοί ψηφίζουν, όταν έρχεται η ώρα να μιλήσουμε γι’ αυτό, οι περισσότεροι χαϊδεύουμε αυτιά. Και ζήσαμε κάποιες τέτοιες στιγμές σ’ αυτόν εδώ το χώρο πριν από μερικούς μήνες. Θυμάστε αυτά τα περιστατικά.

Περιμένω τις προτάσεις σας και ελπίζω φέτος να είναι μία καλύτερη χρονιά.

Κύριε Πρόεδρε, σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Υπουργέ.

Είναι πολύ σημαντικό το θέμα και γι’ αυτόν τον λόγο ήμουν τόσο ελαστικός στο χρόνο και για τους δυο σας, γιατί είναι αρκετά ευαίσθητο το ζήτημα.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Με τη συναίνεση του Σώματος και ώρα 10.30΄ λύεται η συνεδρίαση για σήμερα Πέμπτη 5 Ιουλίου 2018 και ώρα 12.00΄, με αντικείμενο εργασιών του Σώματος, κοινοβουλευτικό έλεγχο: συζήτηση προ ημερησίας διατάξεως, σύμφωνα με το άρθρο 143 του Κανονισμού της Βουλής, με πρωτοβουλία του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας της Νέας Δημοκρατίας κ. Κυριάκου Μητσοτάκη, σε επίπεδο Αρχηγών κομμάτων, με θέμα την οικονομία, τις αποφάσεις του Eurogroup και τις δεσμεύσεις που ανέλαβε η Κυβέρνηση.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**